楊崇 (鄰水)

楊崇（？—？），號卓齋，四川順慶府鄰水縣人。康熙五十九年庚子科舉人，勅授文林郎。鄰水縣城有為其所立之金鍚圭璧坊、書香甲第坊。 康熙五十九年庚子科四川鄉試舉人 大挑一等，雍正六年九月分發廣東試用。 廣東南雄府通判。 補授廣東韶州府仁化縣知縣，雍正七年捐建義學。 南雄府始興縣知縣。 韶州府曲江縣知縣。 韶州府樂昌縣知縣。 乾隆六年（1741），任奉節縣教諭。 乾隆十三年（1748），署四川大寧縣訓導。 「制曰：“任使需才，稱職志在官之美；馳驅奏效，報功膺錫類之仁。爾楊宗美，乃四川䕫府奉節縣敎諭楊崇之父，雅尚素風，長迎善氣，弓冶克勤於庭訓，箕裘丕裕夫家聲。茲以覃恩，貤贈爾爲修職郎、四川夔州府大節縣敎諭，錫之勅命。於戲！肇顯揚之盛事，國典非私；酬燕翼之深情，臣心彌勵。”」，[道光元年]《鄰水縣志》 「制曰：“奉職無愆，懋著勤勞之績；致身有自，宜酬鞠育之恩。爾四川夔州府奉節縣敎諭楊崇之母孟氏，淑範宜家，令儀昌後，早相夫而敎子，俾移孝以作忠。茲以覃恩，贈爾爲孺人。於戲！賁象服之端嚴，誕膺鉅典；錫龍章之渙汗，永播徽音。”」，[道光元年]《鄰水縣志》 「間嘗披覽輿圖職方所載，莫不代有成書，邑有紀乘，以昭土宇版章之盛，而甯邑獨缺焉者，以事必待人而後成，因時而始作也。甯僻處偏隅，編戶寥寥，聞人落落，所以康熙六年裁歸奉節，厯年旣多，紀載槪無存矣。今我國家休養百餘年，生齒漸繁，英賢輩出，商賈絡繹，田賦之增，鹹鹺之利，山川之勝，實嫓美於宋明。雍正八年，復設縣令，分土分民，立學立祀，又同六縣而並隆，此非時之所致哉？乾隆十年春，邑侯閻公以特簡循良來涖甯邦，修廢舉墜，百事更新，實大有爲人也。乃慨然以修誌爲己任，越邑而屬事於余。余以菲材，自愧不及，爰與邑紳焦君共勷厥事，採輯於古，探訪於今，隨其戶口之多寡，政治之興革，風俗之醇美，人文之蔚起，天之所生，地之所產，因時以紀勝，博採以成篇，發幽光之潛德，噓寒壑之隱逸，罔不摭拾舊聞，詳稽彙纂，以期得一當於侯。而其中修飾潤色，則實惟邑侯之功。此正所謂“事以待人而後成，因時而始作”也。至於侯之政簡刑清，野多馴雉，美不勝述，筆不勝書者，統俟後賢之紀載，褒美而益彰焉，余亦不爲之多贅，乾隆十一年仲春月穀旦，四川夔州府奉節縣教諭隣山楊崇序」，《大甯縣志》原序二 「余宕渠之鄰山人也，辛酉歲來秉鐸奉庠。地之相去，未及千里，然名景古蹟，多所未經。每遇上臺觀風，經書之後，繼以詩賦。其命題也，非赤甲白鹽，卽瞿唐“灩澦”；非杜甫草堂，卽武侯“八陣。”余因名核實，向庠士而索邑志，僅得郡志一集，受而卒讀，則標目晰類，稽古覈今，作者修者，其用心皆不可沒也。獨是郡志從乎畧，而邑志取夫詳，必搜羅悉盡，鉅細不遺，而後可備文獻之徵。況邇來戸口之繁滋，土地之開闢，政治之興革，人文之崛起，遠勝夙昔，則邑志之修，洵不可少。適値邑侯鄭公來宰是邑，蒞任之始，卽有纂修之志，余聞之而欣然喜。旋奉上憲修志之檄，邑侯於以仰體德意，以遂己之所樂爲，誠曠舉也。顧又不棄固陋，下採芻蕘，余亦知管窺之見，何益高深，第慶此盛事，樂勷厥成，爰偕紳士而增修之，訛者必正，疑者必晰。復廣搜陳籍，遍訪故老，有見必書，有聞必錄。添載數十餘年之逸事，裒集古今名流之詩文，旣求詳而不畧，亦必信而足徵。邑侯於公務之餘，逐加訂正，自夏徂秋，而是役告竣。書成捧讀，不特名最古蹟較若列眉，並田糧、戶口、政治、人文亦無不瞭若指掌。但余雖蜀人，耳目難周，恐義夫節婦未能盡發潛德之光，孝子忠臣尙有歉於闡幽之筆。秉彝好德，人情所同，自有繼起而表彰之者，諒不以余爲過也夫。」，奉節教諭楊崇，《奉節縣志》原序一 「高祖崇，號卓齋，康熙庚子科舉人，大挑一等，補授廣東仁化縣知縣，歷署始興、曲江、樂昌等縣知縣，改授奉節縣教諭，勅授文林郎，妣氏吳勅封孺人，氏陳例贈孺人，氏蕭」，《咸豐二年壬子恩科會試同年齒錄-楊凝照》 「楊崇，貢生宗美之子，康熙庚子科，任廣東曲江縣知縣，改授奉節縣教論」，[乾隆]《鄰水縣志》 「楊崇，康熙庚子科舉人，任廣東曲江縣知縣，改授奉節縣敎諭」，[道光元年]《鄰水縣志》 「楊崇，康熙庚子，宗美子，官廣東曲江知縣」，[道光十五年]《道光乙未增修鄰水縣志》 [道光十五年]《道光乙未增修鄰水縣志》 「書香甲第坊，爲舉人楊崇任廣東南雄府通判立。」，乾隆《鄰水縣志》卷之三坊表 「二十日丁卯。是日，吏部帶領記名揀選人員引見，奉諭旨：“王錫，着以江南江寧縣知縣委署試用。裘思芹，着以浙江歸安縣知縣委署試用。楊士昌、馬國錞、魯弘璋、舒慕芬、鄭士奇、張登倬、張嘉論、劉浚明、胡為籀、王企堂、朱蓁、馬任、唐尊堯、髙廷獻、岳順、吳湘臯、吳學濂、趙世熙、舒香、彭履仁等二十員，命往蘇州，交與該撫委署試用。李崇楷、紀咸、王文煥、蔡廷翰、周璠、毛貢、顧騏鍚、鄧本立、莊定、趙本、高鳳翰、孔傳橿等十二員，命往安慶，交與該撫委署試用。李永德、張時浚、顧寧綬、呂統曾、孫輝宗、李伯馨、任元淳、席泰、尹光曾、張𣷉等十員，命往山東，交與該督撫委署試用。張恕、沈柱臣、王廷鐸、單居安、楊城、張元方、陳洪範、李昌、吳用楫、彭述先、趙方謙、黃道泰、程學洙、孟五金、孫嵃、鮑啟泌、徐鍾乾、盛熙祚、吳宣、楊崇等二十員，命往廣東，交與該督撫委署試用。朱掄、胡光美、金志培、章世奇、王勍、趙誠、江源、李仙瀛等八員，命往廣西，交與該撫委署試用。孫必榮、邵琦、漆扶助、彭朝佐、祖承祐、徐本僊、蔣斆淳、郭治、蔣雯、李汧、李崇讓、張恢、馬襄等十三員，命往雲貴，交與總督鄂爾泰，酌量分派兩省，委署試用。此内教職改補及貢生、生員之孫嵃、孟五金、程學洙、黃道泰、李汧、莊定、鄧本立、孔傳橿、高鳳翰、趙本、舒慕芬、彭履仁、章世奇、盛熙祚、徐鍾乾、鮑啟泌、李崇讓等，着各該督撫，以知縣以下等官委署試用。韓名漙命往直隸，交與該督，以知縣以下等官委署試用。以上命往各省試用人員如好，着該督撫題請補授。如不能辦理地方事務，咨回送部，引見請旨。其庸劣者，即行題參。萬承勳以直隸知縣用，盛逄瀾以教諭即用。」，《雍正朝起居注》雍正六年九月 「雍正八年四月十一日……同日又奏為恭請聖裁事。雍正六年九月二十日奉旨：“將張恕等二十員命往廣東，交與該督撫委署試用，欽此。”伏查試用人員内，除沈柱臣未曾到粵，其張恕、王廷鐸、單居安、陽城、張元方、陳洪範、李昌、吳用楫、彭述先、趙方謙、吳宣、楊崇俱係候選知縣，到粵後隨皆委署縣篆。今單居安已被糾參，彭述先業經病故，張恕現有疎脫旗逃一案，應聽部議。楊崇庸懦無才，署撫臣傅泰尚欲留用，未便咨送回部。其張元方等各員委署經年，均能辦理地方事務，臣酌量人地之宜，已將粵省未經部選知縣各缺，詳請題補。傅泰以各員間有參罰案件，屢次批駁，是誠慎重官方之意，原非過刻。但臣查現任州縣調補沿海各缺，本任或有經徵督催、承追緝犯等案，該員明知例限届期，必被降革，營求調補，冀免處分，故定例不准調補，所以杜規避之弊也。至於試用人員，委署稱職，題請補授，實與調補有别。即署任内曾經罰俸降俸，亦非畏有參罰，希圖調補他縣可比。況參罰等案，各縣皆有，倘因偶被參罰而概不題請，則試用者寧有補授之日耶？況奉旨來粵試用，上年有王元樞等二十二員，本年有許鍾霖等八員，皆須酌量委署，使先到者尚未補授，則後來者更安有補授之日耶？我皇上求才若渴，各省每有命往試用之員，該員既膺民社，何能保無參罰之處分？雖委署而有參罰，粵東原無不准補授之部行，然參罰可否題補，吏部必有一定之成例。伏乞皇上敕部查議，知照粵省，俾得遵循無誤，頂沐洪恩不朽矣。謹奏。交部議覆有旨。」，《世宗憲皇帝硃批諭旨》卷七十三之三 「仁化縣義學一。雍正七年，知縣楊崇捐建，倂將官租穀給為脩脯之費。」，《廣東通志》卷十六 「揭報，遵例擬以江油縣拔貢任文選授鹽源縣訓導；又現任儀隴縣教諭嘉定府舉人杜廷麟陞授重慶府教授；又簡州拔貢鄭璧選授長壽縣訓導；又隣水縣舉人楊崇選授奉節縣教諭；又江安縣拔貢選授新寧縣訓導事。」，乾隆六年二月二日四川巡撫碩色為選補教職人員事，〈內閣大庫檔案〉登錄號017946 「楊崇，奉節縣教諭，乾隆十三年署」，《大甯縣志》卷六秩官文職十五國朝訓導